אווה סקיי

אווה סֶקֶיי (בהונגרית: Székely Éva; 3 באפריל 1927 – 29 בפברואר 2020) הייתה שחיינית יהודייה-הונגרייה, אלופה אולימפית (הלסינקי 1952) ושיאנית עולם. הייתה ידועה בכינויה "מאדאם באטרפליי" (Madame Butterfly) כהערכה לצורת שחיית הפרפר שלה.

==קורות חיים==
סקיי נולדה בבודפשט. הייתה שחיינית במועדון מקומי והייתה גאה שהתייחסו אל כישרונה ולא אל דתה. למרות זאת, בשנת 1941, במהלך מלחמת העולם השנייה הורחקה מקבוצתה בגלל "דת לא ראויה". לקראת סיום המלחמה ועד סופה היא שהתה בבודפשט בבית מוגן בחסות שווייץ יחד עם כ-40 אנשים נוספים, בשני חדרים. על מנת לשמור על כושר נהגה לרוץ במעלה המדרגות הלוך וחזור 100 פעמים בכל בוקר. היא התאמנה בהדרכתו של אימרה שארושי.

===1947===
באליפות אירופה שנערכה במונטה קרלו, מונקו בשנת 1947 זכתה סקיי במדליית כסף במשחה ל-200 מטר חזה בתוצאה של 2:57.9 דקות, אחרי נל ואן פליט (2:56.6 דקות) ולפני יני דה חרוט (3:00.5 דקות) שתיהן מהולנד.

===1948===
באולימפיאדת לונדון היא סיימה במקום רביעי במשחה ל-200 מטר חזה בתוצאה של 3:02.5 דקות, אחרי ואן פליט (2:57.2 דקות), ננסי ליונס מאוסטרליה (2:57.7 דקות) ובת ארצה אווה נובק ז'ראר (2:57.7 דקות). בשלב המוקדמות היא קבעה שיא אולימפי חדש של 3:01.2 דקות, אך מיד לאחר מכן שיפרה אותו ואן פליט וקבעה 2:57.4 דקות. נוסף לכך, היא סיימה במקום חמישי במשחה שליחות 4x100 מטר חופשי ביחד עם מריה ליטומריצקי, אילונה נובק ויודית תמש בתוצאה של 4:44.8 דקות.

===1951===
====שיאנית עולם====
בתחרות שנערכה במוסקבה, ב-9 במאי 1951 קבעה שיא עולם במשחה ל-100 מטר חזה בתוצאה של 1:16.9 דקות.

===1952===
בתחרות שנערכה במוסקבה ב-27 באפריל 1952 קבעה במשחה שליחות 4x100 מטר חופשי ביחד עם מריה ליטומרצקי, אווה נובק ז'ראר וקטלין סוקה שיא עולם חדש של 4:27.2 דקות.
====אלופה אולימפית====
באולימפיאדת הלסינקי זכתה במדליית זהב במשחה ל-200 מטר חזה בשיא אולימפי חדש 2:51.7 דקות, לפני שיאנית העולם בת ארצה אווה נובק ז'ראר (2:54.4 דקות) ואלינור גורדון מקיי מבריטניה (2:57.6 דקות) שקבעה תוצאה זהה לשחיינית הונגריה נוספת, קלרה קילרמן אך נגעה לפניה ומנעה ניצחון משולש להונגריה. בשלב חצי הגמר השוותה סקיי את השיא האולימפי שקבעה קודם לכן במוקדמות בת ארצה נובק ז'ראר 2:54.0 דקות. נוסף לכך, היא סיימה במקום שישי במשחה ל-400 מטר חופשי בתוצאה של 5:17.9 דקות. שתי המנצחות היו חברותיה לנבחרת ולריה ג'נגה (5:12.1 דקות) ואווה נובק ז'ראר (5:13.7 דקות).

===1953===
בתחרות שנערכה בבודפשט ב-10 באפריל 1953 קבעה את שיא העולם הראשון במשחה ל-400 מטר מעורב אישי בתוצאה של 5:50.4 דקות. בתחרות שנערכה בבודפשט ב-24 ביולי אותה שנה היא קבעה במשחה שליחות 4x100 מטר מעורב ביחד עם מגדה הוניאדפי, קלרה קילרמן וולריה ג'נגה שיא עולם חדש של 5:10.8 דקות. שלושה שבועות לאחר מכן, בתחרות שנערכה בבוקרשט, רומניה ב-19 באוגוסט היא וחברותיה שיפרו את שיא העולם והעמידו אותו על 5:09.2 דקות.

===1955===
בתחרות שנערכה בבודפשט ב-13 ביולי 1955 קבעה במשחה ל-400 מטר מעורב אישי שיא עולם חדש של 5:40.8 דקות.

===1956===
באולימפיאדת מלבורן זכתה במדליית כסף במשחה ל-200 מטר חזה בתוצאה ששל 2:54.8 דקות, אחרי אורסולה האפה (2:53.1 דקות) ולפני אווה-מריה אלזן (2:55.1 דקות), שתיהן מגרמניה ולא הצליחה להגן על תוארה. הישגיה התרחשו בצלו של המרד ההונגרי ופלישת הצבא הסובייטי. לדבריה, היא לא הצליחה לישון כל השבוע לפני התחרות בדאגה גדולה לבתה בת השנתיים ולהוריה שנישארו בהונגריה. לתחרות הגיעה לאחר שירדה כ-6 ק"ג במשקלה, כך שהייתה מרוצה מהישגיה.

===1957===
בשנת 1957 סקיי, בעלה וילדתם ברחו מהונגריה באמצעות דרכונים מזויפים על מנת להגר לארצות הברית, אך בגלל דאגתם להוריה שנשארו הם חזרו באותה שנה. לאחר מכן פרשה משחייה תחרותית.

נפטרה ב-29 בפברואר 2020.

=== משפחתה של סקיי ===
אנדריאה ג'רמטי, בתה של סקיי הייתה שיאנית עולם ב-100 מטר פרפר וזכתה בשתי מדליות באולימפיאדת מינכן (1972). בעלה של סקיי דז'ה דיארמטי ואביה של אנדריאה זכה בחמש מדליות אולימפיות כשחקן כדורמים מהן שלוש מזהב, וכמאמן זכה להוביל את הנבחרת הלאומית לשלוש מדליות אחת מהן מזהב. דיארמטי נחשב לגדול שחקני הכדורמים בעולם. מיהאי הס בעלה לשעבר של אנדריאה זכה גם הוא בשתי מדליות משתי אולימפיאדות, בקאנו.

== תארים והישגים ==
* בשנת 1976 זכתה סקיי להכלל בהיכל התהילה הבינלאומי של השחייה.
* בסך הכל שברה סקיי 10 פעמים את השיא העולמי, 5 פעמים את השיא האולימפי, 107 פעמים את השיא ההונגרי וזכתה ב-68 תוארי אליפות של הונגריה.

== ראו גם ==

* התפתחות שיא העולם במשחה ל-100 מטר חזה

== קישורים חיצוניים ==

* [http://www.jewishsports.net/BioPages/EvaSzekely.htm אווה סקיי] באתר היכל התהילה של הספורט היהודי 
* 
* 

==הערות שוליים==

קטגוריה:שיאני עולם יהודים
קטגוריה:שחייניות יהודיות
קטגוריה:שחייניות חזה הונגריות
קטגוריה:שחייניות חופשי הונגריות
קטגוריה:שחייניות פרפר הונגריות
קטגוריה:אלופים אולימפיים יהודים
קטגוריה:ספורטאים יהודים בשואה
קטגוריה:יהודים בשואה: הונגריה
קטגוריה:שחייניות באולימפיאדת לונדון (1948)
קטגוריה:שחייניות באולימפיאדת הלסינקי (1952)
קטגוריה:שחייניות באולימפיאדת מלבורן (1956)
קטגוריה:משתתפים יהודים באולימפיאדת לונדון (1948)
קטגוריה:משתתפים יהודים באולימפיאדת הלסינקי (1952)
קטגוריה:משתתפים יהודים באולימפיאדת מלבורן (1956)
קטגוריה:חברי היכל התהילה של הספורטאים היהודים: הונגרים
קטגוריה:אלופות אולימפיות הונגריות: שחייה
קטגוריה:שיאניות עולם הונגריות: שחייה
קטגוריה:ניצולות השואה
קטגוריה:זוכות מדליית כסף אולימפית הונגריות: שחייה
קטגוריה:בודפשט: אישים
קטגוריה:יהדות בודפשט
קטגוריה:ספורטאיות יהודיות הונגריות
קטגוריה:הונגריות שנולדו ב-1927
קטגוריה:הונגרים שנולדו ב-1927
קטגוריה:הונגרים שנפטרו ב-2020
קטגוריה:נפטרות ב-2020